**Vejledning til pladeselskaber om 20 pct.-puljen**

1. **Baggrund**

Forrige år vedtog Folketinget en ændring af ophavsretsloven, der udvider beskyttelsestiden på lydoptagelser fra 50 til 70 år. [[1]](#footnote-1) Lovændringen er gældende fra 2013, hvilket vil sige at indspilninger som er indspillet efter 1962 fremadrettet vil have en beskyttelsestid på 70 år.

1. **20 pct.-puljen**

Som led i ændringen er der blevet indført en ny ordning, som betyder, at pladeselskaber (også kaldet musikselskaber, producenter, fremstillere) skal hensætte 20 pct. af distributionsindtægterne i 2016 fra udgivelser, der er udgivet mellem 1. januar 1963 til og med 31. december 1965, og hvor der har medvirket kunstnere på engangshonorar (ofte kaldet session- eller studiemusikere).

Der er således oprettet en pulje (20 pct.-puljen), hvor pladeselskabernes hensættelser skal indbetales. Kulturministeriet har peget på Gramex som den organisation, der skal administrere, indhente og udbetale vederlag til de udøvende kunstnere fra pladeselskabernes hensættelser til 20 pct.-puljen.

1. **Hvem er omfattet af ordningen?**

Ordningen vil som udgangspunkt omfatte alle pladeselskaber i EU. For Gramex’ vedkommende vil ordningen gælde alle pladeselskaber med forretningsadresse i Danmark og de udgivelser fra 1963-1965, som disse pladeselskaber har haft distributionsindtægter af i 2015.

Som tommelfingerregel skal der indbetales til puljen, hvis ét af følgende forhold gør sig gældende:

* Hvis der ikke betales royalties[[2]](#footnote-2)
* Hvis der medvirkede kunstnere på engangshonorar
* Hvis der er tvivl om ovenstående
1. **Hvordan skal ordningen administreres?**

I bemærkningerne til lovforslaget er der anført af Kulturministeriet, at der ikke ønskes indført en minimumsgrænse for indbetalinger til puljen. Gramex har naturligvis valgt at efterkomme dette ønske.

Hvad angår udbetaling, fremgår der af Kulturministeriets bemærkninger ingen decideret vejledning. I overensstemmelse med hensigterne bag lovændringen har Gramex derfor valgt at gennemføre ordningen således, at der ved udbetalinger til NemKonto også vil blive udbetalt mindre beløb end den almindelige minimumsgrænse for udbetaling (kr. 50).

Hvis der skal udbetales til andet end NemKonto, vil Gramex’ almindelige minimumsgrænse på kr. 50 også blive brugt på udbetalinger fra 20 pct.-puljen.

I denne forbindelse er det meget vigtigt for os at understrege, at de indtægter, som kommer ind på et track, bliver udbetalt til rettighedshaverne på det konkrete track.

1. **Køreplan – skridt for skridt**

For at gøre området så let at administrere som muligt har Gramex udarbejdet nedenstående køreplan for, hvordan 20 pct.-puljen skal håndteres.

1. **Hvad gør pladeselskaberne?**

De pladeselskaber, der i 2016 havde distributionsindtægter på udgivelser fra 1963-1965 med medvirkende musikere på engangshonorar, skal gøre to ting:

1. Udfylde rapporteringsskema til 20 pct.-puljen med så meget information som muligt om de pågældende udgivelser
2. Indbetale 20 pct. af disse indtægter i 2016 til 20 pct.-puljen til Gramex’ konto i Danske Bank: reg.nr. 4180 kontonr. 4115211447 med anførelse af pladeselskabets navn og teksten ”20 pct.”

Seneste frist for pladeselskaberne for at indsende rapporteringsskema og indbetale 20 pct. af indtægterne er den 1. september 2017.

**Definition af distributionsindtægter:**

I denne sammenhæng indbefatter det både indtægter fra fysisk salg af fx cd’er, indtægter fra streamingtjenester samt indtægter fra aftaler, som pladeselskabet har med andre om distribution, reproduktion eller tilrådighedsstilllelse. Alle andre indtægter fra udgivelser fra 1963-1965 vil ikke være omfattet af ordningen.

**Detaljer i rapporteringsskemaet, som skal være på track niveau**

Opgørelsen skal for hver enkelt udgivelse indeholde følgende oplysninger (i det omfang disse oplysninger er tilgængelige):

* Hovedartist
* Track titel
* Albumtitel (medmindre der er tale om en single)
* Plademærke
* Oprindelig albumtitel
* Oprindeligt udgivelsesår
* Oprindeligt katalognummer
* Oprindeligt selskabsnummer
* Musikere ikke på kontrakt (angives med navn, samt andre oplysninger, som måtte være tilgængelige)
* Samlet omsætning for den enkelte udgivelse
* 20 % af den samlede omsætning

**NB:** Vi modtager *kun* rapportering som følger vores rapporteringsstandard.

1. **Hvad gør Gramex?**

Efter at have modtaget opgørelserne fra pladeselskaberne offentliggør Gramex en liste over de udgivelser fra 1963-1965, som har genereret indtægter i 2016. Listen kommer til at ligge på Gramex’ hjemmeside. Der vil være en oversigt, som kan bladres igennem, samt søgemulighed på de mest relevante felter (hovedartist, track titel, albumtitel, medvirkende på engangshonorar etc.).

Rettighedshavere, der ikke er registreret i Gramex’ system, kan herefter ved direkte henvendelse til Gramex claime rettigheder til de tracks, de har medvirket på. Gramex forestår herefter individuel fordeling af midlerne i året efter optjeningsåret.

1. **Hvad gør kunstnerne?**

Når oversigten over tracks fra 1963-1965 offentliggøres på Gramex’ hjemmeside, kan kunstnere, som har medvirket på optagelserne, gøre krav på vederlag.

Claims skal så vidt muligt kunne dokumenteres. Nærmere information vil blive lagt på Gramex’ hjemmeside [www.gramex.dk/om-gramex/20-pct](http://www.gramex.dk/om-gramex/20-pct).

Claims, der modtages **inden** fristens udløb, bliver taget med i den førstkommende fordeling. Claims, der modtages **efter** fristens udløb, vil formentlig først blive taget med i fordelingerne for det efterfølgende år.

1. **Læs mere**

Information og FAQ om 20 pct.-puljen vil løbende blive opdateret på Gramex’ hjemmeside: [www.gramex.dk/om-gramex/20-pct](http://www.gramex.dk/om-gramex/20-pct).

1. **Spørgsmål**

For yderligere information eller spørgsmål til 20 pct.-puljen, kan I kontakte Gramex på telefon 33 85 32 43 eller 20pct@gramex.dk.

1. <https://www.retsinformation.dk/Forms/r0710.aspx?id=146356> [↑](#footnote-ref-1)
2. Dog ikke hvis der er tale om tracks udelukkende med kor, ensembler eller orkestre i ansættelsesforhold. [↑](#footnote-ref-2)